अफ़लातून जी ने गीकी अहंकार की बात की और मैं उससे काफी हद तक सहमत हूं। चिट्ठाजगत में कई ऐसे होंगे जिन्हें जाल पर हिन्दी की बढ़त के आन्दोलन में हिस्सेदारी मिलने से दंभ हुआ होगा, किस क्षेत्र में ऐसा नहीं होता। मुझे नहीं लगता कि चंद ब्लॉगर सराय, रविकांत, रवि रतलामी, स्व. धनंजय, आलोक जैसे अनेकानेक लोगों व संस्थाओं के हिन्दी भाषा के लिये किये गये कार्य की किंचितमात्र बराबरी भी कर सके। जाल पर हिन्दी की इस्तेमाल की जड़ें तैयार थीं जब हिन्दी ब्लॉगिंग की शाखायें पनपीं। मैंने देसीपंडित के लिये एक लेख में लिखा था कि मैं भाग्यशाली हूं की जब हिन्दी ब्लॉगिंग की कोंपले फूट रही थीं तो मैं वहाँ मौजूद था। ब्लॉगिंग से गीकों का जुड़ाव पूर्णतः लेखन से जोड़कर नहीं देखा जा सकता, इनके साहित्य व हिन्दी लेखन के बारे में जानकारी की तुलना करना भी जायज नहीं, ये गीक शायद इसलिये जुड़े हैं क्योंकि इन्हें भाषा की इस बढ़त का तकनीकी पक्ष आकर्षित करता है, वे नये टूल व उत्पाद बनाना चाहते हैं, वे तकनीक को सामान्य भाषा में प्रस्तुत कर उसे व्यापक करना चाहते हैं। पर सूझबूझ पर लोहा लेने के लिये कोई इंटरनेट पर समय ज़ाया करने आता हो ये मुझे नहीं लगता।